L-Editur Maniġerjali ta’ MediaToday Saviour Balzan jappella lil PN biex jaħtaf il-mument qabel ikun tard wisq L-Editur Maniġerjali ta’ MediaToday, Saviour Balzan, saħaq li jekk il-Partit Nazzjonalista jrid li jerġa’ jqum fuq saqajh u joffri Oppożizzjoni b’saħħitha, Adrian Delia għandu jirriżenja u postu għandu jieħdu d-Deputat Claudio Grech. Fl-opinjoni tiegħu ta’ kull ġimgħa, Saviour Balzan insista li s-sitwazzjoni li fiha jinsab il-Partit Nazzjonalista ma tawgura tajjeb għall-ħadd u l-għeruq tagħha jinsabu f’dak li seħħ tul dawn l-aħħar snin fil-Partit Nazzjonalista, qabel Delia kien elett kap. Madanakollu, jinnota wkoll li l-akbar problema li għandu l-Partit Nazzjonalista bħalissa huwa l-kap innifsu. Waqt li insista li jaċċetta l-fatt li Delia għandu aktar kariżma, huwa aktar aċċessibbli u jitkellem aħjar minn Simon Busuttil, insista li dan ma jfissirx li l-Partit Nazzjonalista qed igawdi. Balzan insista li l-attakki kontra Adrian Delia qabel sar kap u anke l-allegazzjonijiet li għamlet dwaru Daphne Caruana Galizia, waslu biex tiżviluppa qasma, li fi kliemu “hija rriparabbli,” bejn  il-klassi ta’ Simon Busuttil u dawk in-Nazzjonalisti antiki u aktar tardizzjonali li jaraw lil Delia kap ħafna aħjar minn Busuttil għal politika Maltija. Fil-fatt, jagħmel referenza għal dawk id-drabi li Delia rrefera għal Malta bħala “Kattolika u Latina,” u anke l-kummenti tiegħu dwar l-immigrazzjoni li qed jimbuttahom ‘il quddiem għax jemmen li jista' jolqot niċċa ta' nies li għalihom din id-diska ddoqq sabiħ f'widnejhom. Iżda taħt dan kollu, ikompli jikteb Saviour Balzan, hemm il-fatt li Delia ddeċieda li joħroġ għal Kap tal-Partit Nazzjonalista minkejja l-Oppożizzjoni tal-familja tiegħu. “Din kienet bomba lesta biex tisplodi u dawk li ħadmu bla mistrieħ biex jeleġġu lil Adrian Delia kienu jafu li din ma kinitx xi possibbilità r emota iżda realtà,” ikompli jikteb Saviour Balzan waqt li insista li Delia ma jmissu qatt daħal għal politika meta kien jaf li l-familja tiegħu kienet kontra. Saħanistra jkompli jgħid li hemm persuni, viċin Delia, fosthom Pierre Portelli, li minkejja kollox raw kif għamlu biex baqgħu għaddejin bil-pjanijiet tagħhom biex fl-aħħar mill-aħħar jiggarantixxu post vantaġġjuż għalihom fil-Partit Nazzjonalista. “Adrian Delia forsi ma jimpurtahx daqshekk mill-futur tal-Partit Nazzjonalista imma dan il-pajjiż iva. Irridu Oppożizzjoni li tista’ u eventwalment tkun eletta mill-ġdid biex tiggverna dan il-pajjiż,” kompla Saviour Balzan. “Wasal iż-żmien biex Delia jitlaq u biex il-Partit Nazzjonalista jfittex kap ġdid.” 'Claudio Grech huwa t-tip ta' persuna li l-PN u l-pajjiż għandu bżonn' Kien hawn, li Saviour Balzan saħaq illi li kieku kellu jagħżel kap minflok Delia, kien jagħżel lil Claudio Grech. “Jista’ jkun li l-ġimgħa li għaddiet kellu slip of the tongue ,’ u jġorr bagalja tqila miż-żmien tiegħu ma’ Austin Gatt, iżda huwa l-eżempju tat-tip ta’ persuna li l-Partit Nazzjonalista u l-pajjiż għandu bżonn,” kiteb Balzan. Saħaq li l-pajjiż ma għandux bżonn Joseph Muscat ieħor, iżda persuni b’viżjoni differenti dwar kif is-soċjetà għandha tiżviluppa. “Claudio Grech jista’ jkun konservattiv, iżda għandu s-serenità ta’ mexxej modern, l-istatura ta’ statestman u anke r-rispett li għandu bżonn persuna biex ibiddel partit.” Saviour Balzan ikompli jikteb: “Jekk l-affarijiet ma jinbidlux, Delia se jieħu l-Partit Nazzjonalista għall-elezzjonijiet Ewropej u jeleġġi bi żbrixx żewġ persuni, forsi anke MEP wieħed,” iżda jemmen li bi Claudio Grech, wieħed jittama li jkun hemm qawmien naturali ġdid fil-PN u anke trasformazzjoni għall-ġid. “Grech għandu jqum għal din l-isfida kif għamel Joseph Muscat fl-2008, b’umiltà u b’rispett lejn il-partit oppost. Għandu wkoll iqassam tajjeb il-ħin li għandu biex isib ħin għall-familja iżda anke biex imexxi u jbiddel il-partit.” Iwissi li jekk il-Partit Nazzjonalista mhux se jaħtaf dan il-mument dan se jkun ifisser it-tmiem tal-Partit Nazzjonalista.